ธปท.ชี้เหตุบึ้ม-ปรับครม.ไม่กระทบศก.
ธปท.ไม่ห่วงเหตุระเบิดและการปรับครม.กระทบการขยายตัวเศรษฐกิจปีหน้า แนะทุกฝ่ายทำหน้าที่ตัวเองเพื่อเรียกความเชื่อมั่น
18 ธ.ค. 2554

ธปท.ไม่ห่วงเหตุระเบิดและการปรับครม.กระทบการขยายตัวเศรษฐกิจปีหน้า แนะทุกฝ่ายทำหน้าที่ตัวเองเพื่อเรียกความเชื่อมั่น
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ส่วนตัวไม่ห่วงว่าเหตุระเบิดที่เกิดขึ้นหลายจุดในช่วงนี้ รวมถึงกระแสข่าวการปรับคณะรัฐมนตรี(ครม.) ไม่กระทบความเชื่อมั่น เนื่องจาก เชื่อว่าหน่วยงานที่เกี่ยวข้องจะมีข้อมูลแก้ไขปัญหาเหตุการณ์วางระเบิดที่เกิดขึ้นในหลายพื้นที่ในช่วงสัปดาห์นี้ได้ 
"ถ้าถามวิธีเรียกความเชื่อมั่นควรทำอย่างไง ผมอยากให้ทุกคนทำหน้าที่ของตัวเองให้ดีที่สุด เพื่อเรียกความเชื่อมั่น โดยให้มองเรื่องของบ้านเมืองเป็นหลัก เพราะหากบ้านเมืองสงบ ก็จะสามารถเดินหน้าพัฒนาประเทศต่อไปได้ พร้อมเชื่อว่าทุกคนก็ตั้งความหวังให้บ้านเมืองสงบเช่นกัน"นายประสารกล่าว
ส่วนกระแสข่าวการปรับครม. ในช่วงต้นปีหน้าคิดว่ารัฐบาลคงจะปรับเปลี่ยนเพื่อให้การทำงานดีขึ้น การปรับครม.คงไม่เป็นปัจจัยลบต่อการขยายตัวของเศรษฐกิจในปีหน้า ที่คาดว่าจะเศรษฐกิจจะเติบโตระดับ 4.8% ภายใต้การส่งออกที่น่าจะโตประมาณ 8%